b'\n_START_ARTICLE_\nJudd Trump\n_START_PARAGRAPH_\nJudd Trump (s. 21. elokuuta 1989 Bristol) on englantilainen snooker-ammattilainen ja vuoden 2019 maailmanmestari. H\xc3\xa4n saavutti ensimm\xc3\xa4isen ammattilaisturnausvoittonsa marraskuussa 2008, jolloin h\xc3\xa4n voitti The Masters Qualifying-turnauksen ansaiten paikan lajin arvostetuimmassa kutsuturnauksessa The Masters, joka pelataan Wembleyll\xc3\xa4 Lontoossa. Ensimm\xc3\xa4isen ranking-turnauksensa Trump voitti Kiinassa kun h\xc3\xa4n voitti Kiinan avoimen snooker-turnauksen vuonna 2011 20-vuotiaana. UK Championship -turnauksen voitto vuonna 2011 nosti h\xc3\xa4nen rankingsijoituksensa jo 5:nneksi. Trump teki jo 14-vuotiaana nuorisoturnauksessa maksimibreikin 147 pistett\xc3\xa4.\n_START_SECTION_\nAmmattilainen\n_START_PARAGRAPH_\nJudd Trump aloitti ammattilaisuransa vuonna 2005 ja h\xc3\xa4nest\xc3\xa4 tuli kaudella 2005\xe2\x80\x932006 enn\xc3\xa4tyksellisesti kaikkien aikojen nuorin p\xc3\xa4\xc3\xa4turnaukseen edennyt pelaaja Welsh Open -turnauksessa. Saman kauden China Open -turnauksessa Trump eteni viimeiselle karsintakierrokselle, mutta h\xc3\xa4visi Walesissa Michael Holtille niukasti erin 4-5. Kauden p\xc3\xa4\xc3\xa4tteeksi Trumpin ranking-listasijoitus oli 72._NEWLINE_Kaudella 2006\xe2\x80\x932007 Trump teki j\xc3\xa4lleen historiaa ollen 17-vuotiaana mukana maailmanmestaruusturnauksessa Sheffieldiss\xc3\xa4. T\xc3\xa4h\xc3\xa4n pystyi 14 vuotta aikaisemmin kolminkertainen maailmanmestari Ronnie O\'Sullivan ja t\xc3\xa4t\xc3\xa4 ennen kuusinkertainen maailmanmestari Stephen Hendry. Trump h\xc3\xa4visi ensimm\xc3\xa4isen kierroksen ottelunsa Shaun Murphylle, vuoden 2005 maailmanmestarille erin 6-10, vaikka h\xc3\xa4n johti ottelua 6-5. Kauden p\xc3\xa4\xc3\xa4tteeksi Trumpin ranking-listasijoitus oli noussut 21 pyk\xc3\xa4l\xc3\xa4\xc3\xa4 sijalle 51._NEWLINE_Kaudella 2007\xe2\x80\x932008 Trumpin nousujohteinen alku ei saanut yht\xc3\xa4 hyv\xc3\xa4\xc3\xa4 jatkoa, kuin aikaisemmin, vaikka h\xc3\xa4n p\xc3\xa4\xc3\xa4sikin Welsh Open -turnauksessa p\xc3\xa4\xc3\xa4turnaukseen. Kauden p\xc3\xa4\xc3\xa4tteeksi h\xc3\xa4n kuitenkin oli nostanut itsens\xc3\xa4 l\xc3\xa4hemm\xc3\xa4s 32 parhaan joukkoa ranking-listalla ollen sijalla 41.\n_START_SECTION_\nAmmattilaisturnausvoittaja\n_START_PARAGRAPH_\nKaudella 2008\xe2\x80\x932009 Trump pelasi syyskaudella hyvin saavuttaen ensimm\xc3\xa4isen ranking-turnauksen semifinaalin  perinteikk\xc3\xa4\xc3\xa4ss\xc3\xa4 London Royal Watches Grand Prix -turnauksessa. P\xc3\xa4\xc3\xa4sy semifinaaliin vaati esikuva Ronnie O\'Sullivanin kaatamisen nelj\xc3\xa4nnesfinaalissa, ja tasaisen huippupelaaja Joe Perryn p\xc3\xa4\xc3\xa4nahan ennen t\xc3\xa4t\xc3\xa4. Bahrain Championship -turnauksen karsinnoissa Trump osoitti kovuuttaan pudottaen kaksinkertaisen maailmanmestarin Mark Williamsin. My\xc3\xb6hemmin syksyll\xc3\xa4 Trump saavutti ensimm\xc3\xa4isen ammattilaisturnausvoittonsa, kun h\xc3\xa4n p\xc3\xa4ihitti The Masters Qualifying -turnauksen finaalissa Mark Joycen erin 6-1 . Kauden p\xc3\xa4\xc3\xa4tteeksi Trump nousi 32:n parhaan joukkoon ranking-listalla. Kev\xc3\xa4\xc3\xa4ll\xc3\xa4 2009 Trump voitti Championship League -turnauksen ja ansaitsi paikan Premier League -turnauksessa seuraavalle vuodelle ._NEWLINE_Kausi 2009\xe2\x80\x932010 alkoi huonosti, mutta syyskauden p\xc3\xa4\xc3\xa4tt\xc3\xa4v\xc3\xa4n Pukka Pies UK Championship -turnauksen j\xc3\xa4lkeen Trump eteni jokaisessa turnauksessa p\xc3\xa4\xc3\xa4sarjaan 32:n parhaan joukkoon, h\xc3\xa4viten kuitenkin kaikissa p\xc3\xa4\xc3\xa4turnauksissa ensimm\xc3\xa4isen kierroksen ottelunsa. Kauden paras saavutus tuli kutsuturnauksessa Pro Snooker Challenge 3, jossa h\xc3\xa4n eteni aina semifinaaliin asti. Kauden p\xc3\xa4\xc3\xa4tteeksi Trump nousi listalla muutama sijan ollen 27:s.\n_START_SECTION_\nRanking-turnausvoittaja\n_START_PARAGRAPH_\nKaudella 2010\xe2\x80\x932011 Trump voitti syksyll\xc3\xa4 pelatun pienemm\xc3\xa4n ranking-turnauksen Paul Hunter Classicin, joka oli osa suurempaa Players Tour Championship-turnaussarjaa. Trump saavutti kev\xc3\xa4\xc3\xa4ll\xc3\xa4 my\xc3\xb6s ensimm\xc3\xa4isen suurturnausvoittonsa kun h\xc3\xa4n kukisti Pekingiss\xc3\xa4 pelatussa China Open -finaalissa Mark Selbyn erin 10\xe2\x80\x938. Kauden p\xc3\xa4\xc3\xa4tt\xc3\xa4viss\xc3\xa4 MM-kilpailuissa nuorukainen jyr\xc3\xa4si tiens\xc3\xa4 aina finaaliin saakka. Finaalissa John Higgins oli kuitenkin parempi erin 18-15. Trumpin t\xc3\xa4h\xc3\xa4nastisen uran paras saavutus on UK Championship -turnauksen voitto joulukuussa 2011. Englannin Yorkissa pelattua turnausta pidet\xc3\xa4\xc3\xa4n kaikista turnauksista toiseksi arvostetuimpana. Finaalissa h\xc3\xa4n voitti Mark Allenin erin 10-8.\n_START_SECTION_\nUran tienestit\n_START_PARAGRAPH_\nTrump on urallaan tienannut yli \xc2\xa32\xc2\xa0622\xc2\xa0014 palkintorahoina.\n_START_SECTION_\nNuori ja aggressiivinen\n_START_PARAGRAPH_\nMonin nykyisten nuorten snookerpelaajien tavoin Judd Trump pelaa todella hy\xc3\xb6kk\xc3\xa4\xc3\xa4v\xc3\xa4ll\xc3\xa4 tyylill\xc3\xa4. Trump l\xc3\xa4htee pussittamaan vaikeita palloja ennakkoluulottomasti pitk\xc3\xa4nkin matkan p\xc3\xa4\xc3\xa4st\xc3\xa4. Aggressiivisen snookerin aloitti Stephen Hendry 1990-luvulla, mutta Judd Trump on jatkanut siit\xc3\xa4 viel\xc3\xa4kin hy\xc3\xb6kk\xc3\xa4\xc3\xa4v\xc3\xa4mm\xc3\xa4ksi, ja sujuessaan t\xc3\xa4m\xc3\xa4 pelityyli on hyvin n\xc3\xa4ytt\xc3\xa4v\xc3\xa4\xc3\xa4 ja katsojiin vetoavaa. Trumpin pelityyliin kuuluvat voimakkaan iskev\xc3\xa4 ly\xc3\xb6nti hiljaisten, "valuttavien" ly\xc3\xb6ntien asemasta sek\xc3\xa4 snookerin ammattilaiskiertueen ehk\xc3\xa4p\xc3\xa4 vahvimmat yl\xc3\xa4- ja alakierteet. H\xc3\xa4n on my\xc3\xb6s parhaita pelaajia ly\xc3\xb6ntipallon ollessa vallissa kiinni. Vaikka Trump on oikeak\xc3\xa4tinen, niin h\xc3\xa4n pelaa vasemmalla k\xc3\xa4dell\xc3\xa4.'